Արման Սարգսյան

Արման Գևորգի Սարգսյան (), պետական գործիչ, Հայաստանի Հանրապետության պաշտպանության

նախարարի տեղակալ, Հայաստանի Հանրապետության ոստիկանության նախկին պետ, ոստիկանության գնդապետ։

Կենսագրություն 

Արման Սարգսյանը 2000 թվականին ավարտել է ՀՀ ՆԳՆ բարձրագույն դպրոցը։

2006 թվականին՝ Հայաստանի Հանրապետության պետական կառավարման ակադեմիայի մագիստրատուրան։

2016 թվականից՝ Երևանի պետական համալսարանի ասպիրանտուրայի քաղաքագիտության տեսության և պատմության ամբիոնի հայցորդ, մի շարք գիտական հոդվածների հեղինակ։

Ավարտելով ՆԳՆ բարձրագույն դպրոցը, նշանակվել է Երևանի Խորհրդային ՆԳ բաժնի քրեական հետախուզության բաժանմունքի օպերլիազորի պաշտոնին, ապա` 2001-ից 2005 թվականներին Երևան քաղաքի ներքին գործերի վարչության քրեական հետախուզության բաժնի 2-րդ բաժանմունքի օպերլիազոր։

2005-ից 2008 թվականներին՝ ՀՀ ոստիկանության ներքին անվտանգության վարչության օպերատիվ ապահովման բաժնի ավագ օպերլիազոր։

2008-ից 2012 թվականներին՝ ՀՀ ոստիկանության ներքին անվտանգության վարչության օպերատիվ ապահովման բաժնի պետի տեղակալ։

2012-ից 2014 թվականներին՝ ՀՀ ոստիկանության քրեական հետախուզության գլխավոր վարչության 1-ին վարչության բաժնի պետ։

2014-ից 2017 թվականներին՝ ՀՀ ոստիկանության կազմակերպված հանցավորության դեմ պայքարի գլխավոր վարչության 3-րդ (բարձր տեխնոլոգիաների ոլորտում կատարվող հանցագործությունների, թրաֆիքինգի, անօրինական միգրացիայի և ահաբեկչության դեմ պայքարի) վարչության պետ։

2017-ից 2018 թվականներին՝ ՀՀ ոստիկանության քրեական հետախուզության գլխավոր վարչության պետի առաջին տեղակալ։

Հայաստանի Հանրապետության նախագահի 2018 թվականի մայիսի 18-ի հրամանագրով նշանակվել է Հայաստանի Հանրապետության ոստիկանության պետի առաջին տեղակալ։

Հայաստանի Հանրապետության նախագահի 2019 թվականի սեպտեմբերի 19-ի հրամանագրով նշանակվել է Հայաստանի Հանրապետության ոստիկանության պետի պաշտոնակատար։

Հայաստանի Հանրապետության նախագահի 2020 թվականի մարտի 19-ի հրամանագրով նշանակվել է Հայաստանի Հանրապետության ոստիկանության պետ։

Հայաստանի Հանրապետության նախագահի 2019 թվականի սեպտեմբերի 12-ի հրամանագրով պարգևատրվել է «Հասարակական կարգի գերազանց պահպանման համար» մեդալով։

Հայաստանի Հանրապետության նախագահի 2020 թվականի հունիսի 8-ի հրամանագրով ազատվել է Հայաստանի Հանրապետության ոստիկանության պետի պաշտոնից։

Հայաստանի Հանրապետության վարչապետի 2021 թվականի հունվարի 8-ի որոշումով նշանակվել է Հայաստանի Հանրապետության պաշտպանության նախարարի տեղակալ։

Պարգևատրվել է մի շարք մեդալներով, կրծքանշաններով և շնորհակալագրով։

Ամուսնացած է, ունի երկու դուստր և մեկ որդի։

Ծանոթագրություններ 

Հայ ոստիկաններ
Հայ գնդապետներ
Հայ պետական գործիչներ
Հայ իրավաբաններ